Il-personalità li tkellimt magħha llum tista' tgħid li ħadet post missierha għax iċ-ċirkostanzi li sabet ruħha fihom ressquha għal dan il-pass. Fil-fatt, minħabba l-inċident li kellu missierha, Noella Agius ħadet xogħlu bħala fotografu. Noella għandha sitta u għoxrin sena, proprjament hija minn Tas-Sliema, però, daqskemm ilha taħdem Ħal Qormi, lin-nies tgħidilhom li minn Ħal Qormi għax tħossha parti minnhom aktar milli tħossha Slimiża. Taħdem bħala fotografu u editur. Bażikament xogħolha huwa iżjed fuq tiġijiet, imma tagħmel ukoll ħafna editjar ta' magażins barranin bħal Look Magazine. Ma tantx għandha ħin għal passatempi imma bħalissa, kif issib ftit ħin, tipprova tgawdi lit-tifla tagħha kemm jista' ikun. Fi kliemha l-fotografija hija l-unika ħaġa li tista' twaqqaf il-ħin għal mument uniku. "Il-ħajja saret wisq mgħaġġla u fiha wisq ġenn. Meta tħares lejn ritratt iġiblek ħafna memorji sbieħ jew forsi wkoll ta' niket...u l-ħajja kollha memorji," bdiet tgħidli Noella. Tiddeskrivi lilha nnifisha bħala persuna rilassata u li tħobb tiltaqa' man-nies u tagħmilha ma' kullħadd u ma' kull tip. Tgħid li hija mferfxa u mhix organizzata bħala persuna, imma fejn jidħol ix-xogħol tagħha tieħdu bis-serjetà. Mill-bqija, kull ħaġa oħra tiffaċċjaha bi tbissima fuq fommha. Missierha tilef ħajtu waqt sessjoni fotografika Ta' min jgħid li missier Noella kien fotografu rinomat hawn Malta – Mario Agius. Iżda kif ħafna jafu kellu jitlaq din id-dinja wara inċident sfortunat b'konnessjoni mal-fotografija stess. Ħallejt f'idejha biex tirrakkuntali dak li ġara f'din il-ġurnata xejn sabiħa għall-familja tagħha. "Missieri Mario, ħames snin wara jibqa' jissemma daqslikieku l-każ seħħ ilbieraħ. Il-papà tiegħi kien uniku, mhux għax il-papà tiegħi imma għax sirt nafu iktar wara l-mewt tiegħu. Ma kontx naf kemm kien maħbub man-nies, speċjalment mal-Qriema, u ma kontx naf x'effett ħalla fuq ċertu nies, l-aktar fuqi. Il-papà tiegħi kien iffissat fuq xogħlu u ried li kollox ikun perfett, bħalma kien il-papà tiegħu ukoll. Kien il-Ħamis filgħaxija, it-22 ta' Lulju, meta rċivejt telefonata mingħand ħija biex nitla' l-isptar malajr. Ma kontx naf x'ġara, imma qalbi ħebritni li ġara xi ħaġa lill-papà tiegħi, allura bkejt u bkejt fil-karrozza biex inkun nista' naċċetta qabel ma niffaċċja lill-familja tiegħi. Kif wasalt l-isptar ħadt l-ikbar xokk ta' ħajti meta t-tobba bdew jispjegaw eżatt x'ġara. Il-papà kien tela' Wied iż-Żurrieq biex jieħu erba' ritratti ta' pre-wedding, imma ma laħaq għamel xejn għax sakemm wasal fuq il-post żelaq u waqa' għal isfel fil-baħar. L-għarus li kien hemm miegħu qabeż warajh biex ikun jista' jżommu sakemm waslet l-għajnuna, imma l-papà xorta miet ftit sigħat wara. Ma kienx ħaqqu jmut hekk; ovvjament, ħadd ma ħaqqu jmut fi traġedja. Kien ħaqqu l-esponiment kollu li tagħtu l-midja, kien ħaqqu jkun fl-għajn u kien ħaqqu li jkun hemm ir-ritratt tiegħu fuq l-ewwel paġna tal-gazzetta għax, bid-dmugħ f'għajnejja, ngħid li ċerta li kulħadd tilef ħabib mat-telfa ta' Mario," bdiet tgħidli emozzjonata Noella. Fil-fatt, wara l-mewt għal għarrieda ta' missierha, Noella kellha tkompli bix-xogħol li kien ħalla warajh, u ma kellhiex ċans taħsibha darbtejn jekk riditx din il-karriera jew le. Ħallejt f'idejha biex telabora aktar dwar dan il-fatt. "Jiena diġà kont naħdem bħala fotografu, imma ma kontx neħodha bis-serjetà; kelli wieħed u għoxrin sena u moħħ ta' tifla għax kont moħħ ir-riħ, u qatt ma kont nieħu xejn bis-serjetà. Kont naħdem ħafna fuq fashion photography; kont inħobb ħafna l-moda, allura kont inħallat ftit minn kollox, imma qatt ma kelli f'moħħi biex nagħmel it-tiġijiet għax jieħdu ħafna ħin u bażikament ma tantx ikollok ħajja meta tiffoka fuqhom biss. Jiena u nikber ma tantx rajtu l-papa tiegħi għax dejjem ikun xogħol, allura ma ridtx nagħmel hekk. Peress li miet il-Ħamis filgħaxija, kien eżatt qabel it-tiġijiet ta' tmiem il-ġimgħa, u l-Ġimgħa u s-Sibt kellna t-tiġijiet. Nirringrazzja lill-fotografi li kienu jaħdmu mal-papà tiegħi għax baqgħu jaħdmu normali, imma jien kelli nidħol għaliha bla ma ridt għax wara l-weekend kelli niġbed post-wedding (ta' wara t-tieġ) u, fejn qatt ma ħadt ritratti ta' tiġijiet, kelli nitgħallem waħdi u kelli nagħmilha f'daqqa u malajr. Illum il-ġurnata nirringrazzja l-Bambin li ħadt dak il-pass, għalkemm ma tantx kelli għażla għax, kieku ma dħaltx għaliha, ma nafx x'kien jiġri bir-riservazzjonijiet li kellna ta' dik is-sena u ta' wara," kompliet tgħid Noella. Kif qaltli hi stess kulħadd jitlef lil xi ħadd speċjali f'ħajtu, u kull mewta u storja għandha tagħha. "Jista' jkun li, ħdejn nies oħra, jien m'għandi xejn, u forsi l-uġigħ li tħoss ommi ma nħossux jiena. Kulħadd iħabbat wiċċu ma' sitwazzjonijiet differenti, imma jien għandi ħafna fidi li l-Bambin ma jagħtikx salib li ma tistax terfa'. Il-papà tiegħi ħareġ għax-xogħol u ma reġax daħal, u l-aħħar kliem li qalli kienu "Qum minn hemm u ibda għamel l-editing." Jiġifieri kont naf x'tip ta' persuna hu u bqajt nobdih wara l-mewt tiegħu. Kont naf li jekk se nintefa' nibki ma kienx jaċċettaha. Il-kuraġġ jiġi waħdu u, meta fil-ħajja tħabbat wiċċek ma' sitwazzjoni bħal din tiskanta kemm tkun kapaċi tegħlibha", kompliet tgħidli. Ma tħobbx iżżomm rikordji ta' ritratti waqt vaganzi Meta ssiefer Noella ma tħobbx tieħu ritratti; fil-fatt lanqas biss tieħu kamera tar-ritratti magħha. Ħallejt f'idejha biex tispjegali din il-kontradizzjoni kbira f'ħajjitha. "Illum il-ġurnata t-teknoloġija hija inkredibbli. Kull ritratt li niġbed huwa bil-mowbajl, peress li x-xogħol inkun dejjem bil-kamera m'għonqi, u trid tqis ukoll li naħdem mit-Tnejn sal-Ħadd mingħajr ġurnata frank, allura meta nsiefer lanqas biss nikkunsidra li neħodha miegħi. Jgħidu li skarpan biż-żarbun imqatta' jibqa'. Fis-sitwazzjoni tiegħi l-istess, għax jiena fotografu mingħajr ritratti personali," qaltli bi tbissima. Staqsejt lil Noella kif taħsibha dwar kif ħafna min-nies iżommu rikordji ta' kull pass li jagħmlu, bħal ngħidu aħna l-vaganzi, filwaqt li hi ma tiħux ritratti jew rikordji tagħha u għaliha nfisha imma minflok tkun qed tgħin lil dawn in-nies iżommu rikordju tajjeb permezz tal-fotografija tagħha. "Ikolli ħafna klijenti ħdejn il-ħanut li, ladarba jilbsu pulit għal xi okkażjoni, jiġu jieħdu erba' ritratti fl-istudio, u jiena nhewden kif jiena ma niħux ritratti la tiegħi u lanqas tal-familjari marwarha. Anzi, minn mindu kelli t-tifla qed għamilt xi ħaġa għax, wara għaxar xhur, għamiltilha album bir-ritratti li ħadt bil-mowbajl – pass żgħir imma tajjeb," tbissmet Noella. Ma jogħġobhiex l-istessu! Matul l-intervista ħadt ukoll l-idea u l-opinjoni tagħha dwar l-istessi (selfies). Hija kkonfermatli li ma tantx jogħġbuha. "Kull meta nieħu ritratt tiegħi personali rrid jew nagħmel xi wiċċ taċ-ċajt jew inqarras wiċċi, ma nafx għaliex. Kont għamilt kors ta' Psychology in Photography u wieħed mis-suġġetti kien is-selfies, li huma marbutin mal-ego li wieħed ikollu, u l-ego tiegħi ma tantx hu għoli, jiġifieri aħjar nevitahom!" kompliet tgħidli Noella bi tbissima. Noella kkonfermatli li s'issa għadha m'għamlitx photoshoot tat-tifla tagħha: "Nistħi ngħid li għadni ma ħadtilha xejn ritratti serji, bħala photoshoot, jew forsi xi ħaġa fl-istudio. Skuża m'għandix, imma meta jgħaddi s-sajf, kif tagħlaq sena, biħsiebi npatti ta' kemm ma ħadtilhiex." Stasejtha xi jdejjaqha fil-ħajja b'mod ġenerali, u dlonk weġbitni: "Idejquni ħafna affarijiet, imma l-unika ħaġa li taffettwani ħafna hija li l-ħajja saret wisq materjali u ħadd ma japprezza eżatt x'inhu jiġri madwarna. Jiena nidħol id-dar ta' ommi u nsibha waħedha; m'hemmx il-papà magħha. Dak huwa ħin ta' niket, imbagħad noħroġ u jkolli xi klijenta qed tibki għax, pereżempju, il-gwarniċ tar-ritratt ma qabilx mal-madum, allura ngħid: Hawn tant affarijiet ta' niket f'din id-dinja, imbagħad nibku fuq xi ċuċata!" "Il-ħajja tilgħabna, allura aħna rridu nidħkulha,"temmet tgħid Noella.